Gesoekte verdagte vas ná minderjarige se verkragting(Argieffoto: SA Polisie) Die man wat vroeër gesoek is vir ondervraging in verband met die verkragting van ŉ minderjarige wat in 2019 by die polisie in Port Alfred aangemeld is, is eindelik in hegtenis geneem. Kapt. Mali Govender, woordvoerder van die Oos-Kaapse polisie, sê die 41-jarige verdagte is in Gauteng in hegtenis geneem en na die Oos-Kaap geneem waar hy Vrydag reeds vlugtig in die Alexandria-landdroshof verskyn het. Die man se naam word weerhou tot hy op die aanklag teen hom gepleit het. Hy sal na verwagting Vrydag aansoek doen om borgtog. Hy bly tot dan in aanhouding. Maroela Media het vroeër berig die verdagte het destyds kort ná die saak in Desember 2019 aanhangig gemaak is, na Alexandria gevlug waar hy op ŉ plaas gewerk het. Die polisie het daarna inligting ontvang dat hy in Port Elizabeth en daarna in Uitenhage was. Die verdagte was tot dusver soek nadat pogings om hom deur sy familie en vriende op te spoor onsuksesvol was. Die polisie het lede van die publiek wat na vore gekom het met inligting oor waar hy hom bevind, daarvoor bedank.